Haruna Abdullahi (wanda aka fi sani da DJ AB) mawaƙin gambarar Hausa ne ta zamani dake zaune a jihar Kaduna dake ƙasar Nijeriya. An haifeshi a ranar 30 ga watan Disamba a shekara ta 1993. Ya yi makarantar firamare da sakandare a kwalejin gwamnatin tarayya Federal Government College Kaduna da ke Malali a jihar Kaduna, kuma yana kan karatu a Jami'ar Ahmadu Bello da ke garin Zariya. DJ AB yafara wakokin gambarar Hausa ta zamani Hausa HipHop a cikin kungiyarsu ta Yaran gefen arewa kafin ya fara hadin gwuiwa da wasu mawakan na Arewa kamar irin su BOC Madaki, Deezel, Classiq Morell da sauran fitattun mawakan Hausa Hip Hop a Arewacin Nijeriya. Ya haura har wasu jihohin in da ya hada guiwa da wasu mawakan na Nijeriya a kudancin kasar don wakoki daban-daban. DJ Abba ya yi wakoki masu dimbin yawa da suka yi tashe a fadin Arewacin Nijeriya da ma gefenta a wasu kasashen kamar Nijar, Kamaru da Ghana.